**OBJAVA ZA MEDIJE**

**PREDSJEDNIK HAZU AKADEMIK ZVONKO KUSIĆ SUDJELOVAO U AKADEMSKOM RAZGOVORU *BLAŽENI ALOJZIJE STEPINAC – KATOLIČKI UZOR ČOVJEKOLJUBLJA***



**Zagreb, 4. studenog 2015.** – Predsjednik Hrvatske akademije znanosti i umjetnosti **akademik Zvonko Kusić** sudjelovao je u srijedu 4. studenog u akademskom razgovoru (colloquium academicum) na temu *Blaženi Alojzije Stepinac – katolički uzor čovjekoljublja* održanom u organizaciji Katoličkog bogoslovnog fakulteta Sveučilišta u Zagrebu u kongresnoj dvorani Ekonomskog fakulteta.

U svom je izlaganju akademik Kusić Stepinca usporedio s Josipom Jurjom Strossmayerom, kazavši da je poput njega bio gigantska figura hrvatske povijesti u teškim vremenima za hrvatski narod čiji značaj je prešao granice Hrvatske. Podsjetio je da se Stepinac tijekom života susreo s četiri totalitarna režima – za studija u Rimu od 1924. s talijanskim fašizmom, po povratku u domovinu 1931. s kraljevskom diktaturom, 1941. s ustaškom Nezavisnom Državom Hrvatskom te 1945. s komunističkom Jugoslavijom te da je uvijek bio u sukobu s postojećim režimom. Akademik Kusić je istaknuo Stepinčevo pomaganje progonjenim Židovima još prije početka Drugog svjetskog rata. „Iako je u početku pozdravio uspostavu NDH kao hrvatske države, zauzeo je kritičan stav prema ustaškom režimu i to javno, vrlo jasno i glasno, te je spasio mnoge progonjene Židove, Srbe i komuniste. U našem dijelu Europe, ali i u cijeloj okupiranoj Euroi nije bilo čovjeka takve čvrstine koji bi se usudio to činiti, zbog čega mu je život bio ugrožen, a ustaške vlasti su tražile njegovu smjenu. Dolaskom militantnog ateizma 1945. Stepinac ostaje čvrsto na braniku hrvatske Crkve i hrvatskog naroda. Napadajući Stepinca komunisti su napadali i Katoličku crkvu i ideju hrvatske slobode. Vlasti su ga suđenjem na montiranom procesu htjele zastrašiti, no on je postao simbol nade i otpora i pozicionirao se kao simbolički vođa hrvatskog naroda. Time je Katolička crkva koja je stoljećima bila supstitut hrvatske državnosti nastavila tu ulogu i pomogla hrvatskom narodu prebroditi jedan od njegovih najtežih trenutaka. Stepinac je odbio otići u Rim i ostao uz svoj narod i narod uz njega, a narod je uvijek najviši sud“, rekao je akademik Kusić. Za Stepinca je kazao da je snagu crpio iz duboke vjere. „Nije mrzio ni svoje progonitelje i ta njegova čvrstoća i snaga ušla je u identitet cijelog naroda. Stepinac je nadživio i svoje progonitelje i njihove argumente te nam i danas poručuje što je Hrvatska, što je hrvatska Katolička crkva i što je hrvatska sloboda. Stoga spada među najznamenitije Hrvate“, zaključio je akademik Kusić.

U akademskom razgovoru sudjelovali su i rektor Sveučilišta u Zagrebu **prof. dr. sc. Damir Boras**, predsjednik Matice hrvatske **akademik Stjepan Damjanović**, zamjenik ravnateljice Hrvatskog instituta za povijest **prof. dr. sc. Gordan Ravančić**, ravnateljica Staroslavenskog instituta **dr. sc. Marica Čunčić**, predsjednik Društva hrvatskih književnika **mr. sc. Božidar Petrač**, **prof. dr. sc. Stipe Botica** s Odsjeka za kroatistiku Filozofskog fakulteta u Zagrebu i postulator Stepinčeve kauze **mons. dr. sc. Juraj Batelja**.

Pozdravnu riječ sudionicima skupa, među kojima je bio i apostolski nuncij **Alessandro D D'Errico**, nekoliko hrvatskih biskupa, predstavnici političkog života i diplomatskog zbora te brojni profesori, studenti i ostali građani, uputio je veliki kancelar KBF-a zagrebački nadbiskup **kardinal Josip Bozanić**.

Marijan Lipovac

Ured za odnose s javnošću i medije HAZU